Na temelju članka 55. Statuta Grada Makarske ("Glasnik Grada Makarske", broj 3/21) Gradonačelnik Grada Makarske, dana 14. studeni 2022. godine, donosi

**ZAKLJUČAK**

**o utvrđivanju prijedloga Odluke o** **donošenju**

**Strateškog plana razvoja kulturnog turizma**

**Makarske**

**Članak 1.**

Utvrđuje se prijedlog Odluke o donošenju Strateškog plana razvoja kulturnog turizma Makarske Gradskom vijeću na usvajanje iste.

**Članak 2.**

Ovaj Zaključak stupa na snagu danom donošenja.

Klasa:334-01/22-01/1

Ur.broj:2181-6-01-22-2

Makarska, 14. studenog 2022. g.

Gradonačelnik

dr.sc. Zoran Paunović,v.r.

Na temelju članka 40. Statuta Grada Makarske („Glasnik Grada Makarske“ br. 3/21) Gradsko vijeće Grada Makarske na svojoj \_\_\_\_\_ sjednici održanoj dana \_\_\_\_\_\_\_2022.g.m donosi

**Odluka o** **donošenju**

**Strateškog plana razvoja kulturnog turizma**

**Makarske**

**Članak 1.**

Donosi se Strateški plana razvoja kulturnog turizma Makarske, klasa:334-01/22-01/1, urbroj:18-22-1.

Strateški plana razvoja kulturnog turizma Makarske nalazi se u privitku ove Odluke i njezin je sastavni dio.

**Članak 2.**

Ova Odluka stupa na snagu osmog dana od dana objave u Glasniku Grada Makarske.

Klasa:334-01/22-01/1

Ur.broj:2181-6-01-22-3 Predsjednica Gradskog vijeća

Makarska, \_\_\_\_\_\_\_\_\_ 2022.g. Gordana Muhtić

**Obrazloženje:**

Kulturni turizam, unazad dvadesetak godina, na strateškoj razini postaje jedna od ključnih odrednica razvoja hrvatskog turizma. Materijalna baština, nematerijalna baština, prirodna baština i umjetnost temelji su za privlačenje kulturnih turista i recept kako grad može živjeti tijekom cijele godine a ne samo dva mjeseca.

Polazeći od činjenice da Makarska ima izniman potencijal za kulturni turizam, a nerazvijenu infrastrukturu, Grad Makarska odlučio se na izradu strateškog plana kulturnog turizma koji je provediv i sadrži akcijski plan koji vodi konkretnim ciljevima.

Upravo iz tog razloga odlučili smo se angažirati stručni tim *Muze d.o.o za savjetovanje u kulturi i turizmu,* agenciju s dugogodišnjim iskustvom i referencama.

Jedno od uporišta u stvaranju Strateškog plana razvoja kulturnog turizma Makarske nalazi se u *Nacionalnoj razvojnoj strategiji Republike Hrvatske do 2030. godine*, kao krovnom nacionalnom strateškom dokumentu za naredno desetljeće i krovnom okviru za provedbu i oživotvorenje suradničkog Strateškog plana razvoja kulturnog turizma na području Grada Makarske.

Vizija Hrvatske 2030. godine kao konkurentne, inovativne i sigurne zemlje prepoznatljivog identiteta i kulture, zemlje očuvanih resursa, kvalitetnih životnih uvjeta i jednakih prilika za sve treba se ostvariti sinergijskim djelovanjem javnih politika u četiri razvojna smjera. To su:

1. održivo gospodarstvo i društvo,
2. jačanje otpornosti na krize,
3. zelena i digitalna tranzicija te
4. ravnomjeran regionalni razvoj.

I Strateški plan razvoja održivog kulturnog turizma Grada Makarske odnosi se na razdoblje od sljedećih deset godina, a sastoji se od četiri cjeline:

1. Kontekst,
2. Doživljaji i teme,
3. Ciljevi i aktivnosti i
4. Dodatak.

**Kontekst** donosi filozofiju i strateški okvir razvoja. Destinacija kulturnog turizma Makarska, utemeljena na duhu i osjećaju mjesta, najbolje bi se mogla opisati kao tkanje. Ono se sastoji od ljudi, povijesti, folklora, kuhinje, prirodne i kulturne baštine, umjetnosti i glazbe, jezika i tradicije, zajedno sa svojim muzejima, galerijama, festivalima, mjestima baštine... Kultura Makarske je mreža međusobno povezanih doživljaja, a ne pojedinačno izdvojenih atrakcija. Kulturni se doživljaji međusobno isprepliću i nadopunjuju, tvoreći tako jedno jedinstveno, sveobuhvatno iskustvo cjelokupne destinacije. Tkanje duha mjesta stoga otkriva jedinstvenu destinaciju Makarske koja nije nalik nijednoj drugoj, koja će baš zbog svoje posebnosti osnaživati kao kvalitetno mjesto za život svojih građana ponosnih na svoj grad, te željena destinacija za posjetitelje tijekom cijele godine.

U drugoj cjelini **Doživljaji i teme** popisani su kulturni doživljaji Makarske koji već postoje, koji se razvijaju i oni koji će se tek razviti. Doživljaji su razvrstani u četiri skupine: 1) Doživljaji materijalne kulturne baštine, 2) Doživljaji nematerijalne kulturne baštine i atributa mjesta, 3) Doživljaji prirodne baštine i 4) Doživljaji umjetnosti. Svakom je doživljaju određena njegova uloga u tkanju duha mjesta Makarske, pa razlikujemo glavne, prateće i podržavajuće doživljaje. Dubljima razumijevanjem autentičnih i jedinstvenih doživljaja predloženo je pet glavnih tema koje tematski povezuju doživljaje i oblikuju jedinstvenost ponude destinacije, obraćajući se različitim tipovima, odnosno entuzijastima kulturnog turizma: 1. Istraži Makarsku pastoralu – entuzijasti prirodne i ruralne baštine, 2. Oslobodi istraživača u sebi – entuzijasti kulturne baštine, 3. Aktiviraj (se) kulturno – entuzijasti vizualnih umjetnosti, 4. Slavimo zajedno – entuzijasti izvedbenih umjetnosti, 5. Opusti se i uživaj u Makarskoj – entuzijasti eno-gastronomije.

Treća cjelina **Ciljevi i aktivnosti** donosi izazove i načine njihova razrješenja kojima će se koncept kulturnog turizma duha mjesta Makarske realizirati u slijedećih desetak godina. Započinje popisom vrijednosti. To su trajna, temeljna uvjerenja koja čine temelj strateškog plana, prožimaju sve njegove ciljeve i aktivnosti i pridržavaju ih se svi uključeni. One se zrcale u svim doživljajima kulturnog turizma duha mjesta, brendu i komunikaciji prema javnostima: 1) Autentičnost, 2) Stvaranje doživljaja, 3) Lokalni identitet, 4) Kreativnost i inovativnost, 5) Održivost, 6) Suradnja i uključivost i 7) Europska dimenzija.

Pet je prepoznatih izazova razvoja destinacije kulturnog turizma duha mjesta. Za kreativno razrješavanje svakog od izazova prepoznat je jedan krovni cilj. Pet krovnih ciljeva dijeli se na prioritetne ciljeve (ukupno 12), a put do njihova ostvarenja grana se kroz konkretne ciljeve (64) koji donose konkretne aktivnosti i rezultate njihova ostvarenja.

Makarska kroz oživotvorenje ovog strateškog plana u desetogodišnjem razvoju postaje uspješan primjer prakse razvoja održivog kulturnog turizma za sve lokalne zajednice koje su opterećene betonizacijom, sezonalnošću, masovnim i prekomjernim turizmom, ne samo u Hrvatskoj već i u širem kontekstu Mediterana.

Četvrta cjelina **Dodatak** donosi sve radne materijale koji su nastali tokom izrade ovog strateškog plana: sažeti inventar kulturnog turizma, radne materijale s radionica, ankete i njihove analize.

Izradu suradničkog strateškog plana razvoja kulturnog turizma Makarske započet je početkom veljače 2022. godine. U 8 mjeseci rada agencija je okupila preko 30 dionika, relevantne predstavnike javnog, privatnog i civilnog sektora, te kroz različite radionice prikupila inpute.

Prvi je korak podrazumijevao terenski boravak u Makarskoj. Izrađivačice studije Dragana Lucija Ratković Aydemir i Iva Klarić Vujović boravile su u Makarskoj od 14. do 16. veljače 2022. godine. Tada su s predstavnicima Grada organizirali temeljit terenski obilazak ključnih lokaliteta te ih upoznale s aktualnostima i procesima implementacije dosadašnjeg Plana razvoja kulturnog turizma.

Dana 15. veljače 2022. uživo je organizirana poludnevna radionica s ključnim dionicima, članovima radne grupe. Sudionici radionice u grupama su izrađivali mape teorije promjene kulturnog turizma Makarske, a rezultati i analiza nalaze se u četvrtoj cjelini *Dodatak*.

Dana 8. ožujka 2022. godine održana je druga radionica s radnom grupom preko platforma *Zoom* i *Miro*. Sudionici su u grupama izrađivali mentalne mape s ciljem izrade inventara kulture, baštine i kulturno-turističkih proizvoda.

Treća radionica održana je 15. ožujka 2022. godine. Sudionici su u grupama izrađivali mape persona kulturnog turizma Makarske.

Tijekom svibnja 2022. članovima radne grupe poslana su dva anketna listića. U prvom anketnom listiću sudionici su izlagali svoje stavove i razmišljanja o fenomenima kulture, temeljnim vrijednostima razvoja kulturnog turizma, te njegovim ciljevima. U drugom anketnom listiću zonirane su potencijalne namjene praznih gradskih prostora za kulturne namjene, a rezultati i analiza nalaze se u četvrtoj cjelini *Dodatak*.

Važno je napomenuti da su se izrađivačice studije upoznale s ukupnom razvojnom planskom dokumentacijom, posebno s prethodnim Planom razvoja kulturnog turizma koji je poslužio kao relevantan izvor mapiranja i identifikacije potencijalnih iskustava u kulturnom turizmu što je sastavni dio prve cjeline *Kontekst*. Također je izrađen i kulturni i baštinski inventar Makarske, a rezultati i analiza dio su četvrte cjeline *Dodatak*.

Na temelju svih navedenih provedenih istraživanja, postojeća i nova kulturna iskustva označena su kao glavni, prateći i podržavajući doživljaji, kategorizirani prema vrsti kulturno-turističkih proizvoda i pozicionirani unutar jedne od šest matrica pozicioniranja proizvoda: (1) Materijalna kulturna baština, (2) Nematerijalna kulturna baština, (3) Atributi i narativi grada, (4) Umjetnost, (5) Gastronomija i (6) Prirodna baština, sve to kao dio druge cjeline *Doživljaji i teme*.

Kroz ispitivanje matrica pozicioniranja proizvoda, kroz razmatranje nematerijalnih dobara i atributa baštine Makarske te kroz promatranje kulturnog života, iskristalizirale su se i ključne „kulturne teme“, koje su postale podloga osmišljavanja kulturno-turističkog proizvoda duha mjesta Makarske, a dio su druge cjeline *Doživljaji i teme*.

Konačno, na temelju iskristaliziranih izazova, doneseni su krovni i prioritetni ciljevi s aktivnostima za razvoj kulturnog turizma u Makarskoj navedeni u trećoj cjelinu Ciljevi i aktivnosti.

Dana 21. lipnja 2022. godine radna verzija Strateškog plana predstavljena je naručitelju i radnoj skupini uživo te su provedeni dodatni terenski uvidi i prikupljeni podaci koji su nedostajali. Konačna verzija Strateškog plana predana je naručitelju početkom kolovoza 2022. godine, a krajem rujna održano je predstavljanje strateškog plana zainteresiranoj javnosti.

Gradonačelnik

dr.sc. Zoran Paunović,v.r.